Alexis Claude Clairault
Store norske leksikon,Realfag,Matematikk,Matematikkens grunnlag og historie,Biografier innen matematikk
Alexis Claude Clairault var en fransk matematiker. Allerede 18 år gammel ble han medlem av vitenskapsakademiet på grunnlag av sine undersøkelser over algebraiske kurver.
Han deltok i Maupertuis' gradmåling i Lappland i 1736, og på grunnlag av denne utarbeidet han i 1743 sin teori om Jordens form. Her oppstiller han den berømte Clairaults sats, en enkel forbindelse mellom jordens flattrykning, omdreiningshastigheten og tyngdens fordeling på overflaten. Hans måneteori ble i 1752 prisbelønt av akademiet i St. Petersburg. Clairault utgav også et verk om kometbaner og beregnet i 1758 gjenkomsten for Halleys komet. Les mer i Store norske leksikon matematikk